Mogens Nørgård Pedersen (KD), 2004-10-07:
Optimismen blomstrer i Danmark, sagde statsministeren.
Det er rart at høre fra landets øverste leder, især når vi nu går den mørke tid i møde, og Kristendemokraterne glæder sig over statsministerens vilje og optimisme, når det gælder om at skabe arbejdspladser, der kan afløse de job, der flyttes ud af landet i disse år som følge af globaliseringen.
Vi er også enige med statsministeren i, at Danmark skal gøres til et førende iværksætterland, der omsætter ny viden og nye ideer til vækst og arbejdspladser.
Kristendemokraterne deler altså regeringens glæde over den økonomiske situation, som den blev ridset op af statsministeren i åbningstalen.
Vi skal nyde, at vi har et rigt samfund, men vi må ikke glemme, at der er andre relationer end de økonomiske, der får et land til at hænge sammen og optimismen til at blomstre.
Jeg tænker her på menneskelige relationer, på omsorg for børnene, de ældre, de ensomme, de udstødte og verdens fattigste.
Regeringen foretog for et par måneder siden en ministerrokade, der bragte flere nye ansigter ind på ministerkontorerne.
Der blev også opfundet et helt nyt ministerium, et familieministerium, og det er vi Kristendemokrater bestemt ikke utilfredse med.
Faktisk har vi gennem mange år ønsket et sådant ministerium.
Nogle kaldte det nye ministerium en gave fra regeringen til Kristendemokraterne, og da det for det meste er rart at få gaver, var vi også ganske forventningsfulde.
Desværre har det indtil videre mest mindet om en af den slags gaver, der er pakket ind i en enorm æske, men ellers kun er stoppet ud med krøllede, gamle aviser.
På bunden ligger der 100 mio. kr. til pasningsgaranti i de kommuner, der allerede burde have indført den for længst, men ikke noget med hjælp til børnefamilierne for at få arbejdsliv og familieliv til at hænge bedre sammen, ikke nogen forslag til bedre muligheder for småbørnsforældre til at gå på deltid og ikke noget med at forbedre indeklima, pladsproblemer og mangel på voksne i daginstitutionerne.
I det hele taget var der ikke rigtig noget af det, Kristendemokraterne selv har på ønskelisten.
Vi er meget uenige med familieministeren, når hun i Kristeligt Dagblad skriver, at forældrenes ønske om mere tid med deres børn er udtryk for urealistisk drømmeri på linje med ønsket om et privatfly.
Der er altså forskel mellem drømmen om den store milliongevinst og ønsket om at få dagligdagen til at hænge bedre sammen for familien.
Kristendemokraterne vil give forældrene mulighed for at vælge anderledes.
Så længe familiepolitikken fortsat foregår på arbejdsmarkedets præmisser, kan man være sikker på, at forældrene ikke vælger anderledes, end de gør i dag, men vi håber dog, at vi under de kommende finanslovforhandlinger kan bringe væsentlige familiepolitiske tiltag på banen, for Kristendemokraterne vil meget gerne være med til sammen med regeringen at give danske familier en børnepakke, der skal være mere end gamle, krøllede aviser.
Også strukturreformen fik nogle ord med på vejen af vores statsminister.
Også her blomstrede hans optimisme, om end på et noget mere skrøbeligt grundlag, for hvad er det, der får statsministeren til i ramme alvor at sige, at den styrker det lokale demokrati?
Jeg har meget svært ved at se, at det gavner nærdemokratiet at slå en række mindre kommuner sammen til én stor kommune med mellem 50.000 og 100.000 indbyggere.
Regeringen vil mennesket frem for systemet, siger statsministeren, men hvorfor har det så været så vigtigt for regeringen at presse strukturreformen igennem uden folkelig opbakning eller bred støtte i Folketinget?
Kristendemokraterne vil ikke være med til at tvinge en ny kommunalstruktur ned over hovedet på borgerne og kommunerne.
Derfor ønsker vi på linje med de andre oppositionspartier et folketingsvalg, inden reformen sættes i værk.
Vi har fået en ny miljøminister, efter sigende en midterorienteret miljøminister, og lige som med familieministeren er der flere, der har påpeget, at det er en gave, som Kristendemokraterne burde være glade for.
De Konservative er i hvert fald selv glade – så meget, at der endda er oprettet en fanklub for ministeren.
Først og fremmest fordi miljøet ikke fyldte mange linjer i talepapiret, men også fordi indholdet ikke viste nogen vilje til at rette op på de voldsomme nedskæringer, den nuværende regering har gennemført på miljøområdet.
Regeringen vil godt nok fremme brugen af miljøvenlig brændstof, men det sker ved at nedsætte prisen på svovlfri benzin og diesel, altså en opfordring til øget forbrug af de traditionelle brændstoffer frem for eksempelvis biobrændsel og fremadrettet bioteknologi.
Statsministeren sagde i åbningstalen, at vi ikke må glemme Afrika.
Han fortalte, at regeringen vil fremlægge en samlet afrikapolitik.
Jeg ved ikke helt, hvad statsministeren taler om i den sammenhæng.
Kristendemokraterne har hverken glemt Afrika eller de voldsomme nedskæringer, som den nuværende regering har foretaget på ulandsbistanden til kontinentet.
Vi har heller ikke forsømt at huske regeringen på det, så hvis statsministeren taler til nogen i denne sal, må det være til sig selv, for det kniber tilsyneladende lidt med korttidshukommelsen.
At statsministeren er glad for sin udlændingepolitik kan ikke overraske nogen.
Især glæder han sig over, at antallet af familiesammenføringer er faldet drastisk.
Her er det jo meget interessant, at statsministeren langt om længe erkendte det, vi alle havde regnet ud, nemlig at 24-års-reglen slet ikke handler om at bremse tvangsægteskaber, men handler om at bremse antallet af familiesammenføringer.
For Kristendemokraterne er det en grundlæggende rettighed at kunne gifte sig med den, man holder af, og at den rettighed tilkommer alle danske statsborgere, hvad enten de er fyldt 18, 19 eller 24 år.
Det havde dog klædt tilhængerne af den omstridte regel, at de tidligere havde haft mod til at fortælle vælgerne sandheden.
Kristendemokraterne er ikke i tvivl om, når det kommer til regeringens udlændingepolitik, at vi vil se ændringer både op til, under og efter det kommende valg.
24-års-reglen, starthjælpen og madpakkeordningen er blot nogle af de områder, som skal ændres.
Regeringen vil fortsat forbedre omsorgen for ældre.
Ældrepolitik bør handle mere om at sikre svage ældre øget livskvalitet.
Nogle har den opfattelse, at bare de ældre får en check, der er stor nok, så er alt andet ligegyldigt.
Det er Kristendemokraterne ikke enige i.
Tværtimod viser undersøgelser, at det ikke kun er økonomien, der er et problem for de ældre.
Mange ældre drikker for meget, bliver fejlmedicineret på grund af personalemangel, føler sig ensomme og går oftere med selvmordstanker end resten af befolkningen.
Kristendemokraterne vil gerne give flere penge til ældreområdet, men i stedet for at bruge dem på en check, vil vi anvende dem med større omtanke, så vi sikrer, at det også får betydning for de ældres livskvalitet.
Vi skal se på, hvorfor ældreplejen og kommunernes behandling af de ældre kan variere så meget fra kommune til kommune.
Og så må vi sætte en grænse for, hvor stor en del af midlerne på ældreområdet der skal gå til administration og papirarbejde.
Vi har jo set, hvordan administration har ædt pengene op i regeringens frit valg-model inden for ældreområdet.
Så er det i øvrigt interessant, at værdidebatten den seneste tid har været helt fraværende.
Regeringens værdidebat havde store mangler og slet ikke det fokus, Kristendemokraterne ønskede, men det er alligevel sørgeligt, at ønsket om at diskutere, hvilke værdier vi skal bygge vores samfund på, kun har været et modefænomen for regeringen.
Tilbage står, at det går godt økonomisk, og det kan vi alle glæde os over, men den økonomiske tryghed kan kun være fundamentet til at begynde at kigge indadtil: Hvordan har vi mennesker det med hinanden?
Hvordan har børnene det?
En solid økonomi skal ikke være basis for en udvikling hen imod det hensynsløse liberalistiske samfund, hvor alle er sig selv nærmest, hvor den højeste værdi består i at skaffe flest penge og flere materielle goder.
Når det er sagt, vil jeg gerne slå fast, at Kristendemokraterne er til samarbejde hen over midten, men det er naturligvis ikke ligegyldigt, hvad der samarbejdes om.